KIRJALLINEN KYSYMYS P-0027/03 esittäjä(t): Charles Pasqua (UEN) komissiolle. Jogurtin nimisuoja.



Virallinen lehti nro 192 E , 14/08/2003 s. 0147 - 0148



KIRJALLINEN KYSYMYS P-0027/03 esittäjä(t): Charles Pasqua (UEN) komissiolle (13. tammikuuta 2003) Aihe: Jogurtin nimisuoja Euroopan yhteisöjen tuomioistuimen SMANOR-tuomion seurauksena komission 15. lokakuuta 1991 päivätyssä tiedonannossa elintarvikkeiden myyntinimityksistä(1) on täsmennetty jogurtin tunnusmerkiksi, että siinä on runsaasti eläviä maitohappobakteereja. Jogurtti on siis tuote, jonka omaleimaisuuden yhteisö on tunnustanut. Kyseisessä tiedonannossa todetaan lisäksi, että jogurtti-sanan mainitseminen voi johtaa kuluttajan harhaan tuotteen todellisesta luonteesta. Codex alimentariuksen hyväksyttävänä olevassa versiossa sanotaan, että jogurtti-nimitys on varattu yleensä tuotteille, jotka sisältävät eläviä käymisaineita. Elintarvikkeiden merkintöjä ja esillepanoa koskevassa direktiivissä 2000/13/EY(2) jäsenvaltiot velvoitetaan toteuttamaan tarvittavat toimenpiteet kuluttajien suojelemiseksi petollisilta toimilta. Kun otetaan huomioon näiden eri tahojen vahvistamat nimitykset, voiko jokin jäsenvaltio, esimerkiksi Espanja, muuttaa lainsäädäntöään ulottamalla jogurtti-nimityksen koskemaan tuotteita, jotka eivät sisällä merkittäviä määriä eläviä käymisaineita? Kun otetaan huomioon yhteisön kuluttajansuojaperiaatteet, saako jokin jäsenvaltio, esimerkiksi Espanja, muuttaa yksinomaan eläviä käymisaineita sisältäville tuotteille varattua jogurtti-nimitystä koskevia säännöksiään siten, että nimitys kattaisi aikaisemmasta poiketen myös tuotteet, joiden elävät käymisaineet on tuhottu? Voiko komissio kertoa, mihin toimiin se aikoo ryhtyä, jotta Espanja lakkaa soveltamasta jogurtti-nimitystä koskevaa uuttaa lainsäädäntöään? (1) EYVL C 270/2. (2) EYVL L 109, 6.5.2000, s. 29. Franz Fischlerin komission puolesta antama vastaus (11. maaliskuuta 2003) Arvoisan parlamentin jäsenen mainitseman selittävän tiedonannon tarkoituksena on määritellä tavaroiden vapaaseen liikkuvuuteen liittyvät edellytykset, joiden täyttyessä jäsenvaltio voi perustellusti esittää, että tiettyä tuotetta myydään sen alueella eri nimellä kuin sen valmistusmaissa, jotta kuluttajat eivät sekoittaisi eri tuotteita toisiinsa. Edellytyksenä on, että tuote koostumukseltaan tai valmistustavaltaan eroaa yhteisön alueella tämännimisinä yleisesti tunnetuista tavaroista, jolloin sen ei voida katsoa kuuluvan samaan tavaroiden luokkaan. Tuotteen ominaispiirteen käsite on tässä suhteessa merkittävä. Euroopan yhteisöjen tuomioistuin ja komissio (selittävässä tiedonannossaan) eivät tosiasiallisesti ole esittäneet jogurtin määritelmää. Smanor-tuomiossa yhteisöjen tuomioistuin määritteli tapaukset, joissa tuotteen nimeä on muutettava, jotta kuluttajat eivät sekoittaisi eri tuotteita toisiinsa. Yhteisöjen tuomioistuin totesi, että Codex alimentariuksen mukaan jogurttina markkinoitavan tuotteen ominaispiirteenä on tiettyjen elävien maitohappobakteerien runsas määrä. Yhteisöjen tuomioistuin huomautti, että jogurtin valmistusta tai markkinointia varten ei ole laadittu yhteisiä tai yhdenmukaistettuja sääntöjä lukuun ottamatta kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä annetun neuvoston direktiivin 79/112/ETY muuttamisesta 16. marraskuuta 1993 annettua komission direktiiviä 93/102/ETY(1). Koska asiaa ei ole säännelty yhteisön lainsäädännöllä, jäsenvaltiolla on oikeus päättää esimerkiksi jogurtti-nimityksen käyttöä koskevista säännöistä ja siitä, mihin tuotteisiin näitä sääntöjä sovelletaan. Teknisiä standardeja ja määräyksiä koskevien tietojen toimittamisessa noudatettavasta menettelystä 22. kesäkuuta 1998 annetun parlamentin ja neuvoston direktiivin 98/34/EY(2) perusteella komissio sai kysyjän tarkoittaman Espanjan lakiluonnoksen. Luonnoksen mukaan tiettyjä tuotteita saa markkinoida nimityksellä käymisprosessin jälkeen pastöroitu jogurtti. Komissio ei esittänyt lakiluonnosta koskevia vastalauseita. Direktiivissä 98/34/EY säädetyn menettelyn mukaisesti Espanjan viranomaisilla on 26. tammikuuta 2003 lähtien ollut oikeus hyväksyä kyseinen laki. Komissio on kuitenkin saanut useita Espanjan lainsäädäntöä koskevia kanteluja, jotka ovat pääasiallisesti perustuneet myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20. maaliskuuta 2000 annettuun parlamentin ja neuvoston direktiiviin 2000/13/EY. Komission yksiköissä tutkitaan parhaillaan näitä kanteluja ja jäsenvaltioiden oikeudellista tilannetta jogurtti-nimityksen osalta. (1) EYVL L 291, 25.11.1993. (2) EYVL L 204, 21.7.1998.